GL สยอง! รูดติดฟลอร์ 3 วันรวด หลังแจงข้อมูลตลาดฯไม่ครบถ้วน
GL ร่วงติดฟลอร์ 3 วันติด! หลังผู้บริหารแจงข้อมูลตลาดฯ ไม่ครบถ้วน ล่าสุด ณ เวลา 10.03 น. ราคาอยู่ที่ 12.40 บาท ลบ 5.30 บาท หรือ 29.94% สูงสุดที่ 13.50 บาท ต่ำสุดที่ 12.40 บาท มูลค่าซื้อขายที่ 931.09 ล้านบาท
14 มี.ค. 2560

ผู้สื่อข่าวรายงานว่า บริษัท กรุ๊ปลีส จำกัด (มหาชน) หรือ GL ณ เวลา 10.03 น. ราคาอยู่ที่ 12.40 บาท ลบ 5.30 บาท หรือ 29.94% สูงสุดที่ 13.50 บาท ต่ำสุดที่ 12.40 บาท มูลค่าซื้อขายที่ 931.09 ล้านบาท ขณะที่ดัชนีตลาดหุ้นไทยโดยรวมลบ 0.17%
โดยทางด้านผู้บริหารของ GL แจ้งต่อตลาดหลักทรัพย์ฯ วานนี้ (13 มี.ค.) ถึงรายละเอียดของผู้กู้กลุ่มไซปรัสและผู้กู้กลุ่มสิงคโปร์ ว่า ธุรกิจการให้กู้ยืมของ Group Lease Holding Pte. Ltd. หรือ GLH เป็นไปตามธุรกิจปกติของบริษัท
อย่างไรก็ดี GL ระบุว่า ไม่สามารถระบุชื่อของผู้กู้ทั้ง 2 กลุ่มต่อสาธารณชนได้ ทั้งนี้ GL บอกเพียงว่า ผู้กู้กลุ่มสิงคโปร์เป็นกลุ่มครอบครัวชาวญี่ปุ่น และผู้กู้กลุ่มไซปรัส เป็นครอบครัวชาวกัมพูชา
นอกจากนี้ ยังระบุด้วยว่า ผู้บริหารมีความเห็นว่า ไม่ต้องตั้งค่าเผื่อหนี้สงสัยจะสูญสำหรับผู้กู้ทั้ง 2 กลุ่ม และผู้ตรวจสอบบัญชีได้พิจารณาว่าเงินกู้ยืมดังกล่าวเป็นลูกหนี้ปกติเช่นกัน และไม่ได้ตั้งสำรองค่าเผื่อหนี้สงสัยจะสูญสำหรับเงินกู้ยืมดังกล่าว